《鸳鸯曲》
明代·陆师道

双鸳并双翼，双宿复双飞。
清涟动双浴，明月照双归。
双浦沈双影，双花拂双颈。
眠沙双梦同，渡渚双心警。
双去双来处，双游双戏时。
双起随双鹭，双立视双鱼。
双舟举双桨，双莲碍双榜。
应有无双人，愿逐双鸳往。

作者简介：（1511—1574）苏州府长洲人，字子传，号元洲，改号五湖。嘉靖十七年进士。授工部主事，改礼部。以养母告归，师事文徵明。善诗文，工小楷、古篆、绘事。后复起，官至尚宝司少卿。有《左史子汉镌》、《五湖集》。